KCEสวยหรูยาวถึงปี’54 ลูกค้าทะลัก-มาร์จินเพียบ
เคซีอีสุดมั่นใจครึ่งปีหลังทั้งรายได้-อัตรากำไรดีกว่าครึ่งแรก คำสั่งซื้อเพิ่ม 15% จากลูกค้าทั้งใหม่และเก่า คาดกำไรทั้งปีทำสถิติสูงสุดใหม่ ปีหน้ารายได้โต 15-20%
16 ส.ค. 2553

เคซีอีสุดมั่นใจครึ่งปีหลังทั้งรายได้-อัตรากำไรดีกว่าครึ่งแรก คำสั่งซื้อเพิ่ม 15% จากลูกค้าทั้งใหม่และเก่า คาดกำไรทั้งปีทำสถิติสูงสุดใหม่ ปีหน้ารายได้โต 15-20%
นายพิธาน องค์โฆษิต รองกรรมการผู้จัดการ บริษัท เคซีอี อีเลคโทรนิคส์ (KCE) เปิดเผยว่า ครึ่งหลังปีนี้ได้มีคำสั่งซื้อเพิ่มขึ้นจากครึ่งปีแรก 15% รวมถึงการเข้าถือหุ้นเพิ่มในบริษัท ไทยลามิเนต แมนูแฟคเจอเรอร์ (TLM) น่าจะช่วยเพิ่มผลผลิต ทำให้รายได้ครึ่งปีหลังมากกว่า 120 ล้านเหรียญสหรัฐ จากครึ่งปีแรก 111 ล้านเหรียญสหรัฐ ส่งผลให้บริษัทยังคง|เป้าหมายทั้งปีไว้ที่ 240 ล้านเหรียญสหรัฐ
“รายได้ปีนี้โตจากปีก่อน 30-40% ใน|อัตรากำไรขั้นต้นในครึ่งปีหลัง 23-24% จากครึ่งปีแรกประมาณ 21-24% และมีอัตรากำไรสุทธิมากกว่า 9% เชื่อว่าปีนี้จะเป็นปีที่กำไรทำสถิติสูงสุดใหม่ ส่วนปีหน้าคาดรายได้จะโตมากกว่า 15-20% จากปีนี้ และอัตรากำไรสุทธิเกิน 10%” นายพิธาน กล่าว
สาเหตุที่บริษัทพลิกฟื้นมีกำไรสุทธิ 342 ล้านบาท ในครึ่งปีแรกเกิดจากกลยุทธ์ในการหาลูกค้าใหม่ในช่วงที่เศรษฐกิจโลกถดถอยปี 2551-2552 รวมถึงการล้มละลายของบริษัทคู่แข่งที่เยอรมนีทำให้ได้ลูกค้ารายใหญ่ทั้งในยุโรป สหรัฐ และญี่ปุ่น และกำลังจะเจาะตลาดญี่ปุ่นเพิ่มจาก 5% ของรายได้ จะเพิ่มเป็น 20-30% ใน 3-5 ปี ทั้งนี้ แม้ว่าวัตถุดิบหลายตัวมีราคาสูงขึ้น แต่บริษัทมีการประกันความเสี่ยงวัตถุดิบที่ต้องใช้สำหรับทองแดง ส่วนแผ่นลามิเนตนั้น TLM น่าจะช่วยจัดส่งสินค้าให้บริษัทได้มากจึงมีผลกระทบน้อย คาดว่าจะมีอัตรากำไรสุทธิมากกว่าตลาดที่เฉลี่ย 1-2% 
สำหรับภาวะเศรษฐกิจโลกฟื้นตัวทำให้ธุรกิจแผ่นวงจรพิมพ์โตได้ปีละ 5-6% เชื่อว่าบริษัทจะโตสูงกว่าอุตสาหกรรมในฐานะผู้ส่งออกแผ่นวงจรพิมพ์ โดยเฉพาะแผ่นวงจรพิมพ์ที่ใช้ในการประกอบชิ้นส่วนรถยนต์
การซื้อหุ้น KCE คืนจากตลาดในช่วงนี้ เพราะเชื่อว่าราคาหุ้นในปัจจุบันถูกเมื่อเทียบกับความสามารถทำกำไรของบริษัทจนถึงปีหน้า